Anders Fogh Rasmussen (V), 2006-12-05:
Truslen fra international terrorisme er vor tids største sikkerhedspolitiske udfordring.
Angrebene den 11. september 2001 åbnede vore øjne for omfanget af den trussel, og en række alvorlige terrorangreb over de seneste år har understreget behovet for en effektiv, en vedholdende og en omfattende indsats på både det globale, det regionale og det nationale niveau.
Regeringen afgav senest en skriftlig redegørelse om indsatsen mod terrorisme her i Folketinget i maj i år.
De væsentligste elementer i denne redegørelse giver fortsat et dækkende billede af Danmarks indsats.
Regeringen har siden angrebene i 2001 brugt en bredspektret indsats i kampen mod terrorisme.
Regeringen arbejder på at bekæmpe konkrete terrornetværk, bl.a. ved hjælp af efterretninger, politi, retsforfølgning, militær og kontrol med pengestrømme.
Midlerne til det er bl.a. integration, konfliktforebyggelse og udviklingsbistand.
FN udgør den overordnede ramme for den internationale indsats mod terrorismen.
Som følge af sit særlige ansvar for opretholdelse af international fred og sikkerhed har Sikkerhedsrådet vedtaget en række centrale resolutioner på området.
Gennem vort medlemskab af Sikkerhedsrådet har Danmark spillet en særlig rolle, ikke mindst som formand for rådets komité vedrørende terrorbekæmpelse, en komité, der jo overvåger medlemsstaternes opfyldelse af deres forpligtelser.
Andre dele af FN-systemet har også styrket arbejdet med terrorbekæmpelse.
Generalforsamlingen vedtog i september i år en strategi vedrørende terrorbekæmpelse.
Strategien sætter medlemsstaternes forpligtelser på området ind i en strategisk ramme, fokuserer på de faktorer, der kan føre til terrorisme, og indeholder retningslinjer for inddragelse af terrorbekæmpelse i de forskellige FN-organisationers arbejde.
I december 2005 vedtog EU en strategi, der fastlægger fire overordnede målsætninger: for det første at forebygge radikalisering og rekruttering til terrorisme; for det andet at beskytte grænser og infrastruktur; for det tredje at hindre terrorister i at operere og at bringe dem for en domstol; og endelig for det fjerde at begrænse konsekvenserne af et angreb.
EU har i tilslutning til dette vedtaget en særskilt strategi om bekæmpelse af radikalisering og rekruttering til terrorisme.
Ansvaret for at nå disse mål ligger først og fremmest hos medlemsstaterne, men medlemslandene kan lære af hinandens erfaringer, de kan samarbejde på konkrete områder i forbindelse med efterforskning og retsforfølgning, og de kan sammen sætte ind mod grænseoverskridende problemer.
Inden for rammerne af de overordnede strategier har medlemsstaterne opnået enighed om en lang række konkrete retsakter om emner fra biometriske kendetegn i nationale pas over nye standarder for at sikre havne og lufthavne og til den europæiske arrestordre, som kan sikre hurtig udlevering i terrorsager.
Også på det operationelle niveau indgår Danmark i et godt og tæt bilateralt og multilateralt samarbejde med en række andre lande for at hindre angreb og for at retsforfølge terrorister.
Udviklingsbistand indgår også som et væsentligt element i regeringens indsats mod global terror.
Regeringen yder teknisk bistand til udvalgte samarbejdslande, sådan at de kan imødekomme FN's krav til og standarder for terrorbekæmpelse.
Derudover har regeringen ydet bistand til indsatser, der er rettet mod nogle af de politiske, sociale og økonomiske forhold, der skaber vækstbetingelser for radikalisering og et rekrutteringsgrundlag for den globale terror.
Bl.a. skal det arabiske initiativ ses i det perspektiv, at det skal imødegå de faktorer, der kan føre til terrorisme.
Den danske deltagelse i en række internationale krisestyringsoperationer og stabiliseringsoperationer udgør fortsat et væsentligt bidrag i den internationale indsats mod terrorisme.
Herhjemme har regeringen også taget en lang række initiativer, senest med handlingsplanen for terrorbekæmpelse fra november 2005.
Som opfølgning på denne plan har politi og efterretningstjenester fået bedre muligheder for at efterforske terror.
Regeringen har etableret Center for Terroranalyse i Politiets Efterretningstjeneste, og forskningen på området er blevet opprioriteret.
Det civile og militære beredskab indgår som en væsentlig del af regeringens indsats for at gøre Danmark og danske borgere og interesser i udlandet mindre sårbare over for terrorangreb.
Regeringen ønsker at styrke redningsberedskabet, bl.a. gennem bedre uddannelse af indsatsledere, større fokus på betydningen af øvelser, etablering af et institut for terrorberedskab og indførelsen af et nyt, moderne radiokommunikationssystem.
En række danske sager over de seneste år har understreget behovet for en effektiv indsats mod ekstremisme, også nationalt.
Nu er det jo heldigvis sådan, at det store flertal – det meget store flertal – af danskere med indvandrerbaggrund respekterer de grundlæggende principper i det danske samfund; de ønsker demokrati, de ønsker ytringsfrihed, de ønsker ligestilling.
Men der er desværre også enkelte, der hylder ekstremistiske synspunkter.
Vi skal ikke være naive og vise dem forståelse, tværtimod.
Regeringen vil ikke acceptere kræfter, der direkte modarbejder vort demokrati.
Det er svært at nå ekstremister gennem bedre integration, men vi kan og skal hindre, at deres holdninger får grobund i Danmark.
Derfor skal vi have fat i de unge; vi skal sikre, at de får uddannelse og job.
Der er tegn på, at radikaliseringen og dermed grobunden for terrorisme er i vækst.
Vi står over for et langt og sejt træk.
Vejen frem
er at sætte ind mod terroristerne over en bred front, naturligvis med respekt for menneskerettighederne og retsstatsprincipperne.
I første omgang må vi fortsætte indsatsen mod terrornetværk, styrke samarbejde på tværs af grænserne og så i øvrigt bistå moderate muslimske stemmer.
På sigt er udfordringen i Danmark og i Europa at sikre integration, ikke alene af første-, men også af anden- og tredjegenerationsindvandrere, og udadtil er det at fremme politiske, økonomiske og sociale reformer i de lande, hvor ekstremistiske kræfter ellers kan få grobund.
I kampen mod terrorisme må vi altid holde os for øje, at det er vore værdier, som er det vigtigste våben.
Frihed, retfærdighed og tolerance vil i sidste ende sejre over terroristerne og deres ideologiske bagmænd.
Vi må være indstillet på, at indsatsen vil være langvarig, men så længe vi forbliver tro mod vore værdier, er der efter min opfattelse ingen tvivl om udfaldet.
Forhandling